日野Rainbow

日野Rainbow係日本日野車廠出嘅一系列小巴同埋中型巴士。

小巴 
1966年，日野推出Rainbow前置引擎小巴，型號係BM320。1976年，Rainbow前置引擎小巴發展成AM系列，擁有中型巴士嘅闊度，1983年再改為AC系列。

1987年，日野推出Rainbow 7M同埋Rainbow 7W，兩隻都係2.3米闊同埋有用氣墊懸掛。其中前者係中置引擎設計，後者係後置引擎設計，並喺1988年取代Rainbow AC系列。1991年Rainbow 7W出現短軸距版本，令前門可以擺喺前輪跨。Rainbow 7M同埋Rainbow 7W喺1998年俾日野Melpha 7取代。

另外喺1985年，日野推出闊2米嘅Rainbow小巴，包括前置引擎嘅AB系列同埋後置引擎嘅RB系列。Rainbow RB系列喺1992年出現短軸距版本，令前門可以擺喺前輪跨。Rainbow RB系列喺1995年俾新嘅日野Liésse取代；而Rainbow AB系列亦喺同年停產，日野喺1996年開始賣豐田Coaster嘅OEM－日野Liésse II－去取代佢嘅位置。

中型巴士 

1980年，日野推出Rainbow中型巴士，分開做城市巴士同埋觀光/私家巴士兩種。初時Rainbow中型巴士只有配葉片懸掛嘅RJ系列，1982年加入配氣墊懸掛嘅RR系列。

1999年Rainbow RJ/RR系列觀光/私家巴士俾日野Melpha 9取代。至於Rainbow RJ/RR系列城市巴士一直冇出低地台版，RR系列喺2001年停產，而RJ系列就喺2004年停產，俾採用五十鈴Erga Mio設計嘅日野Rainbow II非低地台巴士取代。

1999年，日野推出Rainbow HR系列中型低地台巴士，最初引擎係打橫擺，有7米同埋9米長版本，2000年再加入10.5米長版本。後來日野同埋五十鈴嘅完整巴士生產合併，10.5米長嘅Rainbow HR系列自2003年開始亦有以五十鈴Erga J呢個名賣。2004年開始Rainbow HR系列嘅引擎改為打直擺，有9米同埋10.5米長版本。

隨住日野同埋五十鈴嘅中型城市巴士設計逐步統一，日野Rainbow HR系列亦逐步俾採用五十鈴Erga Mio設計嘅日野Rainbow II低地台巴士取代，去到2007年Rainbow HR系列只係得番10.5米長版本，兼且冇再以五十鈴Erga J呢個名賣。2010年底日野同埋J-BUS官方網頁嘅產品一覽冇再登出Rainbow HR系列嘅介紹。

巴士型號